শিশু দিবসে আর চকোলেট নয়, স্বাস্থ্যকর খাদ্যের দিকে ঝুঁকছে শহরের স্কুলগুলি

কলকাতা : শিশুদের স্বাস্থ্য সুরক্ষায় নয়া উদ্যোগ। চাইল্ড্রেনস ডে-র (Children’s Day) আগের দিনই শহরের বেশ কয়েকটি সিবিএসই-অনুমোদিত স্কুল সিদ্ধান্ত নিল, এবার থেকে স্কুলে আর বিতরণ হবে না বেশি ক্যালোরির চকোলেট বা মিষ্টি। তার বদলে দেওয়া হবে কম চিনি ও লবণযুক্ত স্বাস্থ্যকর খাবার। সিবিএসই-র (CBSC) নির্দেশিকা মেনেই এই পদক্ষেপ বলে জানিয়েছে স্কুল কর্তৃপক্ষ।

এ বছরের মে মাসে সিবিএসই নির্দেশ দেয়, শিশুদের স্থূলতা, ডায়াবেটিস এবং নানা স্বাস্থ্য সমস্যার বৃদ্ধি রুখতে সব স্কুলে ‘Sugar Board’ বসাতে হবে এবং ক্যানটিনের খাদ্যতালিকায় আনা হবে পরিবর্তন। শহরের বেশিরভাগ স্কুলেই ইতিমধ্যেই সেই নির্দেশ কার্যকর হয়েছে।

আরও পড়ুন: শীতের তিলোত্তমা দর্শনে নতুন আকর্ষণীয় প্যাকেজ আনল পরিবহণ দফতর

বৃহস্পতিবার সাউথ পয়েন্ট স্কুল, যেখানে প্রতি বছর চকোলেট দেওয়া হত, এবার শিশুদের হাতে তুলে দেওয়া হল স্বাস্থ্যকর উপাদানে তৈরি ‘Goodness Bars’। স্কুল কর্তৃপক্ষের বক্তব্য, “চাইল্ড্রেনস ডে-র মতো দিনে পুষ্টিকর অথচ সুস্বাদু খাবার দেওয়ার মধ্য দিয়ে আমরা বার্তা দিতে চাই—শিশুদের সচেতন হয়ে খাওয়া প্রয়োজন।” পাশাপাশি স্কুল ক্যানটিন থেকেও বাদ দেওয়া হচ্ছে প্যাকেটজাত লবণাক্ত চিপসের মতো খাবার।

ডিপিএস রুবি পার্ক জানিয়েছে, শিশুদের দেওয়া হবে বিশেষভাবে প্রস্তুত করা এক প্যাকেট স্বাস্থ্যকর নোনতা খাবার এবং কোনও রকম ‘added sugar’ ছাড়া ফল-ভিত্তিক জুস। প্রিন্সিপাল জয়োতি চৌধুরীর কথায়, “এতে শিশুরা সুস্বাদু কিন্তু পুষ্টিকর খাবারই পাবে।”

নিউটাউন স্কুলও বাদ দিয়েছে ব্রাউনি, চকোলেট এবং মিষ্টিজাত খাবার ক্যানটিন থেকে। প্রিন্সিপাল শতাব্দী ভট্টাচার্য জানান, “আমরা প্রাইমারি স্তর থেকেই এটি শুরু করতে চাই। ১৫ নভেম্বর নার্সারি থেকে দ্বিতীয় শ্রেণির অভিভাবকদের ডেকে আনা হয়, যেখানে একজন শিশু-রোগ বিশেষজ্ঞ ও একজন পুষ্টিবিদের সঙ্গে দুটি বিশেষ সেশন করা হয়।”

সাউথ সিটি ইন্টারন্যাশনাল স্কুল—যা CISCE-র অন্তর্ভুক্ত—জানিয়েছে, তারা চকোলেট নয়, শিক্ষার্থীদের মধ্যে বিলি করবে কলম ও পেন্সিল। অভিনব এই উদ্যোগকেই স্বাগত জানিয়েছেন অভিভাবকেরাও।